Nuwe polisiekommissaris het 'innoverende idees' vir misdaadbekamping | Maroela Media
Fikile Mbalula, minister van polisie, het tydens genl. Khehla John Sitole, Suid-Afrika se nuwe nasionale polisiekommissaris, se bekendstelling aan die media in Pretoria gesê Sitole is 'n waardige kandidaat om misdaad in Suid-Afrika te bekamp omdat hy "innoverende en vars idees" vir dié kwessie het.
Dit volg nadat pres. Jacob Zuma Sitole Woensdag met onmiddellik effek as die nuwe nasionale polisiekommissaris aangestel het.
Mbalula het Sitole tydens dié perskonferensie as 'n "gesoute professionele polisieman" beskryf met meer as twee dekades ondervinding in senior bestuur.
"Hy het op alle vlakke van die organisasie gedien en baie praktiese blootstelling gekry. Sitole het ook in beide die organisatoriese ondersteuning van die polisie én bedrywighede van dié organisasie gedien," het hy gesê.
Mbalula het gesê hy was verder ook betrokke by die ontwikkeling van talle beleide, wetgewing en strategieë wat die Suid-Afrikaanse polisiediens verbind met die breër raamwerk van die regering en die internasionale gemeenskap.
Hy het gesê Sitole se innoverende idees rondom misdaad in Suid-Afrika maak hom "duidelik geskik vir dié veeleisende werk" en dat hy gereed is om die "kwessie van wegholkriminaliteit in Suid-Afrika" aan te pak. Hy sê Sitole, wat verstaan hoe die polisie én misdadigers te werk gaan, weet dat misdaadbekamping 'n gewigtige taak is omdat misdadigers se modus operandi gereeld verander.
"Om dié kwessie te bekamp, benodig die polisie dus innoverende idees en kreatiwiteit wat uiteindelik moet lei tot die ontwikkeling en uitvoering van relevante strategieë in misdaadbekamping. Ons is oortuig dat genl. Sitole dié taak sal kan aanpak. In Suid-Afrika het ons nie meer tyd om te mors [wat misdaad betref] nie, en ons glo Sitole sal ons land se mense eerste stel."
Sitole het tydens sy toespraak gesê dat hy die land vreesloos en sonder guns voorkeur sal dien. Hy het gesê sy eerste prioriteit is om misdaad in die feesseisoen die stryd aan te sê met die doel om mense veilig te hou.
Lees meer oor Sitole se geskiedenis op Maroela Media.
Fikile Mbalula Khehla John Sitole
Almal verdien n kans moet ons nie teleurstel nie stel weer die spesialis eenhede aan en stig n taakmag soos gedoen is vir die politieke moorde wat plaasaanvalle bekamp en voorkom
Bla-Bla-Bla .Sien is glo.
Net een vraag aan mnr Sithole: wat gaan jy omtrent plaasaanvalle doen? Dis al wat ek wil weet. Dankie.
Ek het 'n innoverende voorstel. Gee polisie wat arrestasies maak op plaasmoorde 'n bonus en beboet polisie wat nie arrestasies maak nie.